डेविड एटनबरो द्वारा प्रस्तुत
निस्संदेह रूप से, सबसे उल्लेखनीय जानवरों में से एक जो कभी अस्तित्व में रहा है,
और निश्चित रूप से जो सबसे प्रसिद्ध जानवरों में से एक है, वह है डायनासोर।
टिरेनासॉरस रेक्स।
एक ऐसा जानवर जो हम सबकी कल्पना को पंख लगा देता है।
वह किस तरह का जानवर था?
वह दिखता कैसा था? वह रहता कैसे था?
अब, वैज्ञानिक अनुसंधान ने ऐसे सवालों का जवाब दे दिया है।
और केवल टी. रेक्स के बारे में ही नहीं,
बल्कि अन्य प्रजातियों के बारे में भी जो उसके साथ रहती थीं।
और नवीनतम इमेजिंग तकनीक की मदद से हम उन सभी का जीवंत चित्रण कर सकते हैं।
पृथ्वी ग्रह, छह करोड़ साठ लाख साल पहले।
आकाश उड़ने वाले दैत्यों से भरा हुआ है।
समुद्रों की गहराईयों में विशालकाय सरीसृप गश्त करते हैं।
और भूमि पर, तमाम प्रकार के डायनासोर,
जीवित रहने के लिए संघर्ष कर रहे हैं।
अब हम उस दुनिया के बारे में बहुत कुछ जानते हैं जिस पर डायनासोर राज करते थे।
यह उनकी कहानी है।
प्रीहिस्टोरिक प्लैनेट
बर्फ़ीली दुनियाएँ
पृथ्वी के सुदूर उत्तर
और दक्षिण में जीवन अत्यंत कठिन है।
पर, डायनासोर इन ध्रुवीय क्षेत्रों में बसने में कामयाब रहे हैं।
अमरीका के सुदूर उत्तर में, यह नन्हा शिकारी, एक ड्रोमेयोसॉर,
लगभग तीन महीने तक घोर अंधेरे में जीवित रहने में कामयाब रहा है।
और अब, आख़िरकार, वसंत ऋतु आ गई है।
उसके पास पंखों की परत है,
क्योंकि वह अपने शरीर में गर्मी पैदा करने में सक्षम है
और उसे यह गर्मी क़ायम रखने की ज़रूरत है।
जो कि इन ठंडे अक्षांशों में सभी डायनासोर्स के लिए एक चुनौती है।
बर्फ़ीली सतह पर तेज़ी से बढ़ते हुए,
वह उन जगहों की जाँच करती है जहाँ उसे पहले कभी खाना मिला था।
इस बर्फ़ीली दुनिया में, छोटा सा भी मौका नज़रअंदाज़ नहीं किया जा सकता है।
और हमेशा की तरह, सफल होने के लिए,
सही समय पर हमला करना… ज़रूरी है।
भले ही पृथ्वी के इतिहास में इस समय,
ध्रुवीय क्षेत्र काफ़ी गर्म हैं,
पर फिर भी, इस भूमि में मौसम में अत्यधिक परिवर्तन आते हैं।
जब लगभग तीन महीने बाद पहली बार सूर्य उगता है,
हर जानवर को दिन के उजाले और आने वाले गर्म दिनों का
भरपूर फ़ायदा उठाने के लिए तैयार होना होगा।
अगर उन्हें बड़ा शिकार करना है,
तो नन्हे ड्रोमेयोसॉर्स को मिलकर काम करना होगा।
और यह आया इस मौसम का उनका पहला मौका।
हैड्रोसॉर्स का एक झुंड।
बत्तख़ जैसी चोंच वाले यह डायनासोर हर साल यहाँ से गुज़रते हैं।
वसंत द्वारा लाई गई ताज़ी वनस्पति की तलाश में घूमने वाले खानाबदोश।
वे विशालकाय हैं।
ड्रोमेयोसॉर्स तभी सफल होंगे जब वे एक दल के रूप में काम करेंगे।
आगे एक नदी है, जो इस झुंड को पार करनी होगी।
और ड्रोमेयोसॉर्स को पता है कि कुछ इस दौरान मारे जाएँगे।
जैसे-जैसे सर्दी अपनी पकड़ ढीली करती है, पिघलता हुआ पानी तेज़ी से बहने लगता है।
झुंड को इस गहरे, तेज़ बहने वाले पानी को चलकर पार करना होगा।
मुखिया पार करने के लिए सबसे सुरक्षित जगह ढूँढने की कोशिश करते हैं।
झुंड सावधानी से उनका अनुसरण करता है।
शावक अपने माता-पिता के क़रीब रहते हैं।
यहाँ एक ग़लत क़दम से उनकी जान जा सकती है।
अपनी बारी के इंतज़ार में खड़े वयस्क, बेचैन होने लगते हैं।
और यह संकीर्ण जगह ड्रोमेयोसॉर्स को एक मौका देती है।
उनका लक्ष्य वे शावक होंगे।
झुंड में दहशत फैलने लगती है।
जिसे एक व्यवस्थित पार-गमन होना चाहिए था, वह अराजकता में बदल जाती है।
माता-पिता और शावक बिछड़ जाते हैं।
क़िस्मत अच्छी थी।
झुंड दोबारा व्यवस्थित होता है और सफ़र जारी रखता है।
ड्रोमेयोसॉर्स ने अपना मौका खो दिया…
पर नदी ने उनका काम कर दिया है।
कुछ हताहत हमेशा होते हैं।
यह दावत है। और इन शिकारियों ने पूरी सर्दियों में जितना खाया था, यह उससे कहीं ज़्यादा खाना है।
बर्फ़ीली दुनिया में, मौसमी मौके बेहद कम समय के लिए मिलते हैं।
वसंत ऋतु अल्पकालीन होती है, और जल्द ही गर्मियाँ ख़त्म हो जाएँगी।
इससे पहले कि सर्दियों की चुनौतियाँ लौटें, अभी काफ़ी कुछ करना बाकी है।
नीचे की ओर, जैसे-जैसे नदियाँ चौड़ी होती हैं और धीमी होने लगती हैं,
वे तटों पर रेत जमा करने लगती हैं,
और द्वीपों का समूह उजागर होने लगता है।
कुछ जानवर पहले से ही वसंत की रीतियों के लिए
इकट्ठा होना शुरू कर चुके हैं।
आख़िरकार, वसंत का मौसम वाक़ई आ गया है।
दर्जनों नर ऑर्निथोमाइमस साल के
सबसे महत्वपूर्ण पल की तैयारियाँ कर रहे हैं।
यह शुतुरमुर्ग जैसे अजीब डायनासोर गड्ढे खोदने के लिए
इन सुरक्षित द्वीपों को चुनते हैं, जो कि घोंसला बनाने का पहला चरण है।
जब मादाएँ आएँगी,
वे उन नरों को संभोग करने के लिए चुनेंगी जिन्होंने सबसे अच्छे घोंसले बनाए होंगे।
देर से आने वालों को जगह नहीं मिलती है।
केवल द्वीप के किनारे पर ही जगह बची है।
और घोंसले के लिए जगह ढूँढना बस शुरुआत है।
आख़िरकार जब अंडे दे दिए जाएँगे,
तो उन्हें वनस्पतियों के बिस्तर में गर्म रखने की ज़रूरत होगी।
घोंसले के लिए पर्याप्त सामग्री ढूँढना आसान नहीं है…
इसलिए कुछ ऑर्निथोमाइमस चोरी पर उतर आते हैं।
देर से पहुँचने का एक फ़ायदा
यह है कि आपके पड़ोसी पहले ही मेहनत कर चुके होते हैं।
एक असुरक्षित घोंसला बहुत बड़ा प्रलोभन है।
ऐसी कॉलोनी में, चोरी इतनी आम है
कि घोंसलों की कुछ सामग्रियाँ कभी न कभी
द्वीप के लगभग हर घोंसले का हिस्सा रह चुकी होंगी।
पर चोरी का काम जोखिम भरा है।
रंगे हाथों पकड़ा गया।
कुछ हैड्रोसॉर्स पास से गुज़रते हैं।
वे पत्तेदार डालियाँ खाएँगे।
इसलिए, आपको अपनी संपत्ति की रक्षा करने में सक्षम होना होगा।
घोंसला बनाने में कुशल होने में कई साल लग सकते हैं।
पर सफलता केवल अनुभव पर निर्भर नहीं करती है।
भीड़-भाड़ वाली कॉलोनी में, हमेशा कोई संभावित पीड़ित होता है।
ऑर्निथोमाइमस के लिए, नदी के यह द्वीप
अंडों और अंडों से निकलने वाले शावकों को शरण देंगे।
आगे उत्तर की ओर, तापमान कम है और परिस्थितियाँ कठिन हैं।
फिर भी यह विशालकाय क्रेस्टेड हैड्रोसॉर्स एक ख़ास जगह का
फ़ायदा उठाने के लिए वहीं जा रहे हैं।
एक ऐसी जगह जहाँ उन्हें कुछ ख़ास चीज़ मिलेगी।
इन डायनासोर्स की लंबी गर्दनें बेहद सुंदर हैं
और उसी से उनका यह नाम पड़ा है।
ओलोरोटाइटन, "विशालकाय स्वान।"
उनकी पुकार उनके सिर की शिखाओं से और तेज़ हो जाती है, जो खोखली होती हैं।
वे दुनिया के सबसे बड़े ज्वालामुखीय क्षेत्रों में से एक की ओर बढ़ रहे हैं।
यह एक ख़तरनाक और प्रतिकूल जगह है।
पर ओलोरोटाइटन्स साल दर साल, यहाँ लौटते हैं…
क्योंकि ज्वालामुखी ज़मीन को अच्छी तरह गर्म रखते हैं।
तो, वे यहीं घोंसले बनाते हैं।
गर्म ज्वालामुखीय रेत उनके अंडों को सेने का काम करती है।
और झुंड के आने के कुछ ही हफ़्तों बाद, अंडे फूटते हैं।
हैड्रोसॉर्स सावधानी से अपने शावकों की देखभाल करते हैं।
वे उनके खाने के लिए मुँह में भरकर पौधे लाते हैं।
हर घोंसले में 20 से ज़्यादा शावक हो सकते हैं।
शावक संक्षिप्त पर भरपूर गर्मी के समय में जन्मे हैं।
हफ़्तों तक अस्त न होने वाले सूर्य से ऊर्जा पाकर,
हॉर्सटेल पूरे झुंड का पेट भरने लायक
तेज़ी से और पर्याप्त मात्रा में उगते हैं।
इन पौधों में सबसे हरी घास की तुलना में अधिक पोषक तत्व होते हैं।
और गर्मियों के लंबे दिनों में, हैड्रोसॉर के शावक तेज़ी से बड़े होते हैं।
वे अपने पहले साल में ही वयस्कों के आधे आकार तक पहुँच सकते हैं।
अभी, यह ज्वालामुखीय आर्द्रभूमियाँ
ग्रह की सबसे ज़्यादा उत्पादक जगहें हैं।
दोनों जगहों में…
पानी की सतह के ऊपर भी और नीचे भी।
पर यही उत्पादकता हैड्रोसॉर्स के लिए समस्याएँ लाती है।
गर्म, उथले तालाब मच्छरों के लिए
शानदार प्रजनन स्थान हैं।
हर साल, यह जन्नत ज़िंदा नर्क बन जाती है।
हैड्रोसॉर्स की त्वचा आश्चर्यजनक रूप से पतली होती है,
और इसलिए वे ख़ून चूसने वाले इन कीड़ों से ख़ुद की रक्षा नहीं कर पाते है।
लगातार परेशान रहने से खाना मुश्किल हो जाता है,
और वे ख़तरनाक रूप से कमज़ोर हो जाते हैं।
और शावक भारी मात्रा में ख़ून खोने से मर सकते हैं।
आख़िरकार, झुंड को इस आफ़त से बचने के लिए आगे बढ़ने पर मजबूर होना पड़ता है।
अगर शावक झुंड के साथ नहीं चल पाते हैं, तो माँएँ उन्हें छोड़कर आगे बढ़ जाती हैं।
जैसे-जैसे वे ऊँचाई पर जाते हैं, तेज़ हवाएँ उन्हें राहत देती हैं।
पर केवल उन्हीं को जो इतनी दूर तक चल पाने में सक्षम हैं।
जन्म लेने वाले कई सौ हैड्रोसॉर बच्चों में, दस में से केवल एक ही पहले साल में ज़िंदा रह पाता है।
पर जो बच जाते हैं, उनके पास वयस्क होने का अच्छा मौका है।
इस ज्वालामुखीय घाटी में घोंसला बनाकर,
माता-पिता अपने शावकों को जीवन की सर्वोत्तम संभव शुरुआत देते हैं।
भले ही अल्पकालीन और गर्म ध्रुवीय गर्मियाँ भरपूर खाना देती हैं,
यह मुसीबतें भी ला सकती हैं।
गर्म हवा ऊपर उठती है और विद्युत आवेशित हो जाती है।
और इससे निरंतर और ख़तरनाक बिजली के तूफ़ान पैदा होते हैं।
अमरीका के उत्तर में,
निरंतर धूप से उगी वनस्पति
अब झुलस कर पूरी तरह सूख गई है।
ज़्यादातर जानवर आग की लपटों से दूर भाग गए हैं।
पर कुछ जानवरों के लिए, यह आपदा अवसर पैदा करती है।
यह छह-फ़ुट लंबा डायनासोर, एक ट्रुओडॉंटेड,
थेरोपॉड प्रजाति के छोटे सदस्यों में से एक है।
इसकी विशाल आँखें इस धुएँ में भी इसे तेज़ दृष्टि देती हैं।
और इसके आकार के हिसाब से, इसका दिमाग़ ग्रह के सबसे बड़े दिमाग़ों में से एक है।
यह आर्कटिक का सबसे बुद्धिमान, अनुकूलनीय और सफल शिकारी है।
आग की लपटों के किनारे,
ट्रुओडॉंटिड्स उन जानवरों का शिकार करने के लिए इकट्ठा होते हैं जो आग से बचने की कोशिश में हैं।
जो कुछ भी आग फैलाता है, वह इस दौर के सबसे चतुर आर्कटिक शिकारी के लिए
अधिक अवसर पैदा करता है।
सफलता।
अल्पकालीन गर्मियाँ ख़त्म होने के बाद,
जो जंगल गर्मियों में लगी आग से बच गए, वे रंग बदलने लगते हैं।
अंधेरे के महीने शुरू होने से पहले, शरद ऋतु अंतिम बार फल-फूल रही है।
अंटार्कटिक में, गर्मियों के महीनों में भी सबसे ऊँचे पहाड़ों पर
बर्फ़ जमी है।
पर अब, तापमान के गिरने और दिन छोटे होने के साथ,
पूरी धरती पर ध्रुवीय सर्दी एक बार फिर फैल रही है।
जानवरों को अब इसकी वापसी की तैयारी करनी होगी।
दक्षिणी गोलार्ध में डायनासोर्स की अपनी प्रजातियाँ हैं।
यह तीनों युवा एंटार्कटोपेल्टा हैं, छोटे शाकाहारी डायनासोर।
वे इस दुनिया के सबसे शक्तिशाली कवच वाले जानवरों में से एक भी हैं।
इसके बावजूद भी, यह युवा झुंड में ही सुरक्षित हैं।
इस सुदूर दक्षिण में,
जिन पौधों पर वे निर्भर हैं, वे महीनों तक नहीं उगते हैं।
सर्दियाँ आने के साथ, ये युवा ज़्यादातर समय आराम करके बिताते हैं।
एक साथ रहने से शरीर की गर्मी बचती है और, इसलिए, ऊर्जा भी बचती है।
सामने के शक्तिशाली पैरों से, वे इस शीतकालीन मांद को बड़ा कर सकते हैं।
पर हर बार उनकी वापसी पर, वे थोड़े बड़े हो गए हैं।
उनकी मांद थोड़ी छोटी पड़ गई है,
और भाईचारे का बंधन टूटने लगता है।
हर बढ़ते जानवर के लिए, यह एक असुरक्षित समय है।
ऐसा समय जब प्रत्येक को अलग होकर
अपना ख़ुद का इलाक़ा ढूँढने के लिए पहला क़दम बढ़ाना होगा।
हैड्रोसॉर्स के झुंड दोबारा सफ़र पर निकले हैं।
चूँकि बहुत कम खाना उपलब्ध है, यह विशालकाय शाकाहारी
खाने की तलाश में गर्म जगहों में आए हैं…
दूसरों को कड़ी ध्रुवीय सर्दी सहने के लिए छोड़कर।
एक उपयुक्त इलाक़ा ढूँढना
जानवरों को उस स्थान से बहुत दूर ले जा सकता है जहाँ से उनका जीवन शुरू हुआ था।
यह ऐसी खोज है जिसमें कई ज़िंदा नहीं बचेंगे।
एक अच्छे इलाक़े में ऐसी जगह होना ज़रूरी है जहाँ आश्रय लिया जा सके।
शायद, एक गुफ़ा।
सबसे ठंडे महीनों में भी,
ज़्यादातर गुफ़ाओं में तापमान कम ही बदलता है।
पर यह पहला नहीं है जो इसकी ओर आकर्षित हुआ है।
यह गुफ़ा चमकती है
यह मच्छर जैसे दिखने वाले कीड़ों के लार्वा के जाल हैं
जो अपने शिकार को आकर्षित करने के लिए प्रकाश उत्पन्न करते हैं।
यह एक एंटार्कटोपेल्टा के लिए
सबसे ख़राब सर्दियों के मौसम से बचने के लिए उत्तम जगह है।
इन जीवंत तारों के नीचे वह सुरक्षित रहेगा…
जबकि बाहर, बर्फ़ गिरने लगती है।
सबसे ठंडे महीनों में, आर्कटिक का सुदूर उत्तर जमकर
एक शानदार शीतकालीन वंडरलैंड का रूप ले सकता है।
सभी डायनासोर जगह छोड़ने या आश्रय ढूँढने का फैसला नहीं लेते हैं।
सबसे विशालकायों में इसे झेलने की शक्ति होती है।
पैकिराइनोसॉर्स।
सिर पर बेहद मज़बूत कवच वाले दो-टन के शाकाहारी।
वे जंगल में आश्रय ढूँढते हैं,
सुप्त पेड़ों की अंतिम पत्तियों को खाते हुए
और फ़र्न के बीच गिरे हुए फल ढूँढते हुए।
शरद ऋतु का कामोन्माद ख़त्म हो गया है,
पर कम प्रभावशाली नर अब भी सामाजिक अधिक्रम में ऊपर उठाने की कोशिश करते हैं।
पर वे भूल गए हैं कि मुखिया कौन है।
यह बूढ़ा डायनासोर अभी भी एक भयावह प्रतिद्वंदी है
जिसे केवल कुछ ही चुनौती देने की कोशिश करेंगे।
लड़ाकू नरों को खाने या आराम करने के लिए ज़्यादा समय नहीं मिलता है।
कम आहार के कारण, दोबारा शक्ति संजोना कठिन है,
और घाव भरने में ज़्यादा समय लगता है।
और हालात बदतर बन गए हैं…
क्योंकि आर्कटिक का सबसे शक्तिशाली शिकारी हमेशा शिकार पर रहता है।
ननुकसॉरस।
टी. रेक्स का एक छोटा रिश्तेदार,
फिर भी यह एक पैकिराइनोसॉर से निपटने के लिए काफ़ी बड़ा है।
इन प्राचीन दुश्मनों के लिए, इन परिस्थितियों में,
लड़ाई का नतीजा आश्चर्य से नहीं, बल्कि रणनीति से निकलेगा।
पेड़ों के बीच, झुंड के लिए दल बनाकर खड़े होना कठिन है।
अकेलों को जल्दी से अलग किया जा सकता है।
बेचैन दल खुले मैदान में सामरिक वापसी करता है।
ननुकसॉर्स उनके पीछे जाते हैं।
यहाँ, झुंड क़रीब खड़े होकर
बख़्तरबंद सिर और माँसपेशियों की अभेद्य दीवार बनाने में सक्षम होंगे।
बर्फ़ीला तूफ़ान बदतर हो जाता है।
यह एक व्याकुल लड़ाई है।
ऐसी लड़ाईयाँ कई दिनों तक चल सकती हैं।
जब तक वे एक-दूसरे के साथ हैं, झुंड सुरक्षित रहेगा।
पर ननुकसॉर्स सही मौके का इंतज़ार कर रहे हैं…
और बीच-बीच में कमज़ोरियाँ ढूँढ रहे हैं।
बर्फ़ीला तूफ़ान अब एक अस्थायी विराम लाता है।
पर तूफ़ान ख़त्म होते ही, लड़ाई फिर शुरू होती है।
तनावपूर्ण विरोध की इस परीक्षा में,
जब कोई एक जानवर विचलित होता है…
तुरंत अफ़रा-तफ़री मच जाती है।
जबकि झुंड भाग रहा है, शिकारियों के पास मौका है।
जबकि आखेट जारी रहता है,
एक थका हुआ नर झुंड के साथ बने रहने में असफल होता है।
अंत में बस मुड़कर अपने दुश्मनों का सामना करना ही एकमात्र विकल्प है।
एक पैकिराइनोसॉर लड़ाई हार गया है।
पर यह युद्ध पूरी सर्दियों में जारी रहेगा।
जब तक कि सूर्य दोबारा बर्फ़ीली दुनिया में लौटकर
इन शानदार जीवों को राहत नहीं पहुँचाता है यहाँ के जानवर महीनों तक
पूर्ण अंधकार का सामना करेंगे।
अगली बार प्रीहिस्टोरिक प्लैनेट में,
जिराफ़ के आकार का एक उड़ने वाला विशालकाय जीव
प्रागैतिहासिक जंगल के उलझे हुए पेड़ों के बीच शिकार करता है।
और इस हरे-भरे ग्रह के शामियाने के नीचे,
डायनासोर घात लगाते हैं, प्रदर्शन करते हैं, और भूमिगत यात्रा भी करते हैं।
इन कहानियों के पीछे के विज्ञान को जानने के लिए,
अभी प्रीहिस्टोरिक प्लैनेट के शो पेज पर जाएँ।
उप-शीर्षक अनुवादक: मून कलिता